ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4064/97 υποβολή: Amedeo Amadeo (NI) προς την Επιτροπή (14 Iανουαρίου 1998)

Θέμα: Φόρος IRAP

Στην Ιταλία ο Υπουργός Οικονομικών εισήγαγε τον νέο φόρο «IRAP» (Imposta Regionale Attivitΰ Produttive = Περιφερειακός Φόρος επί των Παραγωγικών Δραστηριοτήτων) ο οποίος δεν υπάρχει σε καμμία άλλη χώρα της ευρωπαϊκής ηπείρου. Ο φόρος αυτός δεν υπολογίζεται επί τη βάσει των κερδών που επιφέρει η παραγωγή αυτή καθεαυτή, κάτι που ισχύει στην υπόλοιπη Ευρώπη, αλλά επί τη βάσει του κόστους που συνδέεται με τις παραγωγικές δραστηριότητες, στις οποίες περιλαμβάνονται το κόστος εργασίας και το επενδυτικό κόστος.

Δεν κρίνει η Επιτροπή ότι η κατάσταση αυτή υποσκάπτει τις προσπάθειες που καταβάλλει ήδη η Ευρωπαϊκή Ένωση για την επίτευξη της φορολογικής εναρμόνισης;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-4063/97 και E-4064/97 (17 Φεβρουαρίου 1998)

Σύμφωνα με τις διαθέσιμες πληροφορίες, η ακαθάριστη φορολογική βάση για τον νέο τοπικό φόρο που καλείται IRAP (Imposta regionale sulle attivitα produttive - περιφερειακός νόμος επί των παραγωγικών δραστηριοτήτων) θα περιλαμβάνει το ποσό από τα ακαθάριστα έσοδα από πωλήσεις και υπηρεσίες που χορηγήθηκαν από τον φορολογούμενο. Η καθαρή φορολογική βάση του IRAP θα μπορούσε να διαφέρει από το καθαρό εισόδημα ως συνέπεια της μη έκπτωσης ορισμένων κατηγοριών δαπανών.

Η Επιτροπή θα ήθελε να υπενθυμίσει ότι, πέραν των δύο οδηγιών του 1990 αριθ. 90/434/ΕΚ της 23 Ιουλίου 1990 σχετικά με το κοινό φορολογικό καθεστώς για τις συγχωνεύσεις, διασπάσεις, εισφορές ενεργητικού και ανταλλαγές μετοχών που αφορούν εταιρείες διαφορετικών κρατών μελών ((ΕΕ L 225 της 20.8.1990 )) και 90/435/ΕΚ της 23ης Ιουλίου 1990 σχετικά με το κοινό φορολογικό καθεστώς το οποίο ισχύει για τις μητρικές και θυγατρικές εταιρείες διαφορετικών κρατών μελών1, δεν υπάρχει εναρμόνιση σε κοινοτικό επίπεδο στον τομέα της άμεσης φορολογίας. Οποιοδήποτε περαιτέρω βήμα προς την κατεύθυνση αυτή, ακόμη και για τη βελτίωση της λειτουργίας της εσωτερικής αγοράς, απαιτεί ομόφωνη απόφαση από το Συμβούλιο βάσει του άρθρου 100 της συνθήκης ΕΚ.

Κατά συνέπεια, τα κράτη μέλη ουσιαστικά έχουν την ευχέρεια να επιλέγουν και να καθορίζουν τα συστήματά τους άμεσης φορολογίας, που υπόκεινται μόνον στην προϋπόθεση ότι πληρούνται οι γενικές υποχρεώσεις που απορρέουν από τη Συνθήκη, και ειδικότερα εκείνες των μη διακρίσεων και της ίσης μεταχείρισης. Βάσει της ερώτησης του Αξιότιμου Μέλους, οι υποχρεώσεις αυτές, εκ πρώτης όψεως, δεν φαίνεται να παραβιάζονται από την εισαγωγή του φόρου IRAP.
ΓΡΑΠΤΗ ΕΡΩΤΗΣΗ E-4076/97 υποβολή: Marie-France Stirbois (NI) προς την Επιτροπή (14 Iανουαρίου 1998)

Θέμα: Ενισχύσεις σε όσους δημιουργούν θέσεις εργασίας

Μπορεί η Επιτροπή να παρουσιάσει μια συγκριτική ανάλυση σχετικά με ενισχύσεις και τις απαλλαγές από τις κοινωνικές εισφορές που προβλέπονται στα διάφορα κράτη μέλη για άνεργα άτομα που επιθυμούν να δημιουργήσουν δική τους επιχείρηση ή να γίνουν ελεύθεροι επαγγελματίες;

Μπορεί η Επιτροπή να διευκρινίσει ποιά είναι η γνώμη της όσον αφορά το θέμα των επιπτώσεων που έχουν για τον ανταγωνισμό τα διαφορετικά αυτά συστήματα;

Απάντηση του κ. Van Miert εξ ονόματος της Επιτροπής (18 Φεβρουαρίου 1998)

Όσον αφορά τα καθεστώτα ενισχύσεων που έχουν προβλέψει τα κράτη μέλη για τη δημιουργία ανεξάρτητων θέσεων απασχόλησης, η Επιτροπή παρακαλεί το Αξιότιμο Μέλος του Κοινοβουλίου να ανατρέξει στις ετήσιες εκδόσεις της Επιτροπής με τίτλο « «Observatoire de l'emploi - tableau de bord. Suivi des recommandations du Conseil europιen d'Essen sur la politique de l'emploi».

Όσον αφορά τις θέσεις της Επιτροπής σχετικά με τις επιπτώσεις των καθεστώτων αυτών στον ανταγωνισμό, η Επιτροπή παραπέμπει στο Αξιότιμο Μέλος του Κοινοβουλίου στα έγγραφα που έχει δημοσιεύσει σχετικά με το θέμα αυτό, ή στην ανακοίνωσή της « Έλεγχος των κρατικών ενισχύσεων και μείωση του κόστους εργασίας» ((ΕΕ C 1 της 3.1.1997 )) και στις «Κατευθυντήριες γραμμές όσον αφορά τις ενισχύσεις στην απασχόληση» ((ΕΕ C 334 της 12.12.1995 )).
ΓΡΑΠΤΗ ΕΡΩΤΗΣΗ E-4227/97 υποβολή: Maartje van Putten (PSE) προς την Επιτροπή (21 Iανουαρίου 1998)

Θέμα: Έκθεση αξιολόγησης σχετικά με τις φώκιες στην περιοχή της Μεσογείου και του ανατολικού Ατλαντικού Ωκεανού

Στο πλαίσιο του προγράμματος LIFE η Επιτροπή έχει χρηματοδοτήσε πολλές έρευνες των κρατών μελών για τις φώκιες.Οι έρευνες αυτές έχουν διεξαχθεί τόσο στην περιοχή της Μεσογείου όσο και σε εκείνη του ανατολικού Ατλαντικού.Κατόπιν, η Επιτροπή ανάθεσε την εκπόνηση αξιολόγησης των ερευνών που χρηματοδοτήθηκαν στο πλαίσιο του προγάμματος LIFE.Η ανωτέρω αξιολόγηση δεν έχει μέχρι στιγμής δημοσιοποιηθεί.

1. Μπορεί να αναφέρει η Επιτροπή γιατί δεν έχει ακόμα δημοσιεύσει αυτή την έκθεση αξιολογήσεως, και τούτο, λαμβάνοντας υπόψη την αρχή της διαφάνειας της διοίκησης;

2. Μπορεί να αναφέρει η Επιτροπή πότε σκέπτεται να δημοσιοποιήσει την έκθεση αξιολόγησης;

Απάντηση της κας Bjerregaard εξ ονόματος της Επιτροπής (27 Φεβρουαρίου 1998)

Η έκθεση στην οποία αναφέρεται το Αξιότιμο Μέλος του Κοινοβουλίου δεν αποτελεί έκθεση αξιολόγησης ερευνών. Πρόκειται για τεχνικό και οικονομικό έλεγχο έργων ACNAT και LIFE, ο οποίος αποβλέπει στην ανάλυση της καταλληλότητας των έργων που υποβάλλουν οι επωφελούμενοι.

Μολονότι πρόκειται για εσωτερική έκθεση που αποβλέπει στη βελτίωση της διαχείρισης και στην ορθολογική διαχείριση των έργων LIFE, η Επιτροπή διαβίβασε αντίγραφο των συμπερασμάτων της έκθεσης αυτής σε κάθε πρόσωπο που υπέβαλε σχετικό αίτημα. Εξάλλου, τα συμπεράσματα έχουν ήδη διαβιβασθεί σε μέλη του Κοινοβουλίου που τα είχαν ζητήσει.

Αντίγραφο των συμπερασμάτων αποστέλλεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3787/97 υποβολή: Nikitas Kaklamanis (UPE) προς την Επιτροπή (26 Νοεμβρίου 1997)

Θέμα: Εγκατάσταση Καναδικών πυρηνικών αντιδραστήρων στην Τουρκία

Το Υπουργικό Συμβούλιο του Καναδά ενέκρινε τη χορήγηση δανείου ύψους 1.07 δισ. δολαρίων για τη χρηματοδότηση της πώλησης δύο πυρηνικών αντιδραστήρων στην Τουρκία. Το δάνειο αυτό θα προέλθει από το Κρατικό Ταμείο για την προώθηση των εξαγωγών «EXPORT DEVELOPMENT CO» το οποίο αναμένεται να το καλύψει από δικούς τους πόρους σε περίπτωση που η Τουρκία δηλώσει αδυναμία να το κάνει η ίδια.

Η αντιπολίτευση του Καναδά αντέδρασε καταγγέλλοντας ότι η πώληση αυτή παρέκαμψε τον περιβαλλοντικό έλεγχο με τον οποίο έχει επιφορτισθεί η αρμόδια κυβερνητική υπηρεσία του Καναδά, ενώ επισημάνθηκε ότι οι ιδίου τύπου πυρηνικοί αντιδραστήρες που είναι εγκατεστημένοι στο Οντάριο κλείνουν ο ένας μετά τον άλλο.

Θα ήθελα την επίσημη άποψη της Ευρωπαϊκής Επιτροπής για το θέμα, πληροφόρηση για το αν έχει ενημερώση από τις Τουρκικές αρχές για τα σχέδια κατασκευής αυτών των αντιδραστήρων, καθώς και το πώς σκοπεύει να αντιδράσει προκειμένου να προστατεύσει τον πληθυσμό και το φυσικό περιβάλλον ενός κράτους μέλους της Ε.Ε. της Ελλάδας, η οποία προφανώς αντιμετωπίζει μέγιστους κινδύνους από την εγκατάσταση αυτών των αντιδραστήρων.

Απάντηση του κ. Van den Broek εξ ονόματος της Επιτροπής (20 Ιανουαρίου 1998)

Το Αξιότιμο Μέλος του Κοινοβουλίου παραπέμπεται στην απάντηση που έδωσε η Επιτροπή στη γραπτή ερώτησή του αριθ. Ε-1078/97 ((ΕΕ C 367 της 4.12.1997. )).

Εξάλλου, σύμφωνα με τις πληροφορίες που συνέλεξε η Επιτροπή, η περιοχή Akkuyu επελέγη από τις τουρκικές αρχές μετά από εξονυχιστικές μελέτες κυρίως σεισμολογικού, γεωλογικού και περιβαλλοντικού χαρακτήρα, που διενεργήθηκαν από εξειδικευμένα τμήματα αρκετών τουρκικών πανεπιστημίων.

Ο διεθνής διαγωνισμός που προκήρυξαν οι τουρκικές αρχές για την κατασκευή του πυρηνικού σταθμού στο Akkuyu έληξε στις 15 Οκτωβρίου 1997. Η Τουρκία εξετάζει επί του παρόντος τις προσφορές που υποβλήθηκαν από διάφορες κοινοπραξίες, μεταξύ των οποίων και από αυτή στην οποία συμμετέχει η εταιρεία «Atomic Energy of Canada Limited». Το τουρκικό υπουργείο Ενεργείας ανακοίνωσε ότι η τελική απόφαση επιλογής θα ληφθεί τον Απρίλιο του 1998. Το ίδιο υπουργείο αναφέρει ακόμη ότι η έναρξη παραγωγής ενεργείας προβλέπεται για το 2006.
ΓΡΑΠΤΗ ΕΡΩΤΗΣΗ P-4104/97 υποβολή: Kirsten Jensen (PSE) προς την Επιτροπή (18 Δεκεμβρίου 1997)

Θέμα: Εξομοιούμενες προς τις ορμόνες ουσίες

Θα μπορούσε η Επιτροπή να αναφέρει τους τομείς και τις ποσότητες χρησιμοποίησης των παρακάτω ουσιών στην ΕΕ:

- παρασιτοκτόνα που περιέχουν χλώριο

- πολυχλωροδιφαινύλια

- διοξίνες και φουράνια

- προϊόντα αποδόμησης μέσων επιπολής σε προϊόντα καθαρισμού, καλλυντικά, παρασιτοκτόνα, λάδια μηχανής, χρώματα βαφής και βερνίκια

καθώς και μαλακτικά σε πολυβινυλοχλωρίδια;

Απάντηση της Κας Bjerregaard εξ ονόματος της Επιτροπής (26 Φεβρουαρίου 1998)

Τα φυτοφάρμακα που χρησιμοποιούνται στη γεωργία έχουν ρυθμιστεί νομοθετικά σε κοινοτικό επίπεδο με την οδηγία 91/414/ΕΟΚ ((Οδηγία 91/414/ΕΟΚ του Συμβουλίου της 15 Ιουλίου 1991, με τη διάθεση στην αγορά φυτοπροστατευτικών προϊόντων - ΕΕ L 230 της 19.8.1991 )), η οποία δεν περιλαμβάνει καμία υποχρέωση δήλωσης των χρησιμοποιούμενων ποσοτήτων. Στην Eurostat άρχισε πρόσφατα ένα έργο για τη συλλογή ακριβέστερων στοιχείων σχετικά με την εμπορία των συγκεκριμένων προϊόντων.

Η εμπορία και η χρήση των περισσότερων χλωριούχων οργανικών δραστικών ουσιών απαγορεύεται σε όλη την έκταση της Κοινότητας βάσει της οδηγίας 79/117/ΕΟΚ ((Οδηγία 79/117/ΕΟΚ του Συμβουλίου της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες- ΕΕ L 033 της 8.2.1979 )).

Η εμπορία και η χρήση πολυχλωροδιφαινυλίων (PCB) απαγορεύεται βάσει της οδηγίας 85/467/ΕΟΚ ((Οδηγία 85/467/ΕΟΚ του Συμβουλίου της 1ης Οκτωβρίου 1985 για την έκτη τροποποίηση της οδηγίας 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων - ΕΕ L 269 της 11.10.1985 )) του Συμβουλίου.

Δεν υπάρχουν γνωστές χρήσεις των διοξινών, των φουρανίων και των προϊόντων διάσπασης. Οι ουσίες αυτές σχηματίζονται από άλλα προϊόντα, π.χ. κατά την καύση αποβλήτων (διοξίνες, φουράνια) ή υπό την επίδραση του ηλιακού φωτός, της θερμότητας ή μικροοργανισμών μέσω βιοχημικών αντιδράσεων. Δεν υπάρχουν γενικά στοιχεία για την κατανομή και την κυκλοφορία των εν λόγω ουσιών.

Οι φθαλικές ενώσεις, σχεδόν 300 τον αριθμό, καλύπτονται από την υποχρέωση υποβολής εκθέσεων που επιβάλλει ο κανονισμός (ΕΟΚ) αριθ. 793/93 ((Οδηγία 793/93/ΕΟΚ του Συμβουλίου της 23 Μαρτίου για την αξιολόγηση και τον έλεγχο των κινδύνων από τις υπάρχουσες ουσίες - ΕΕ L 84 της 5.4.1993. )). Πρέπει να δηλώνονται στην Επιτροπή η ετήσια παραγωγή και ο τύπος χρήσης, εάν η ουσία παράγεται ή εισάγεται σε ποσότητες άνω των 1000 τόννων ετησίως. Από το 1998 είναι ομοίως υποχρεωτικό να υποβάλλονται εκθέσεις για την παραγωγή και εισαγωγή ποσοτήτων που κυμαίνονται από 10 έως 1000 τόνους. Όλα τα υποβαλλόμενα στοιχεία φυλάσσονται στη βάση δεδομένων IUCLID της Επιτροπής, μέρος του περιεχομένου της οποίας δεν είναι εμπιστευτικό. Το Αξιότιμο Μέλος και η Γραμματεία του Κοινοβουλίου θα λάβουν απευθείας κατάλογο των ποσοτήτων που κυκλοφορούν στην αγορά.
ΓΡΑΠΤΗ ΕΡΩΤΗΣΗ P-3962/97 υποβολή: Edith Mόller (V) προς την Επιτροπή (5 Δεκεμβρίου 1997)

Θέμα: Σχέδια για την κατασκευή γηπέδου γκόλφ στο Porz-Zόndorf (Κολωνία)

Σε σχέση με τα σχέδια για την κατασκευή γηπέδου γκόλφ στο Porz-Zόndorf (Κολωνία) εκκρεμεί αυτή τη στιγμή στην Επιτροπή προσφυγή με αριθ. 97/4826 SG (97) Α/17838.

1. Σε ποιό σημείο βρίσκεται η εξέταση της ανωτέρω προσφυγής;

2. Συμμερίζεται η Επιτροπή τις απόψεις των προσφυγόντων;

3. Εάν ναι, ποιά μέτρα θα λάβει σχετικώς;

4. Υπάρχουν σχετικές γνωμοδοτήσεις εκ μέρους του κράτους της Βορείου Ρηνανίας Βεστφαλίας και της πόλης της Κολωνίας; Εάν ναι, ποιό είναι το περιεχόμενό τους;

5. Γνωρίζει η Ευρωπαϊκή Επιτροπή ανάλογες περιπτώσεις και με ποιά διαδικασία αντιμετωπίσθηκαν;

Απάντηση της κας Bjerregaard εξ ονόματος της Επιτροπής (14 Ιανουαρίου 1998)

1. έως 4. Η Επιτροπή, όπως αναφέρει το Αξιότιμο Μέλος του Κοινοβουλίου, πληροφορήθηκε για το ζήτημα αυτό από μία καταγγελία. Οι πληροφορίες που υπέβαλε ο καταγγέλλων μελετήθηκαν από την Επιτροπή. Δεδομένου ότι οι εν λόγω πληροφορίες δεν στοιχειοθετούσαν την ύπαρξη παράβασης, στο στάδιο αυτό, η Επιτροπή κάλεσε τον καταγγέλλοντα να της διαβιβάσει τις προς τούτο αναγκαίες πληροφορίες. Μέχρι στιγμής δεν έχει ληφθεί απάντηση.

5. Σημειωτέον ότι το ίδιο ζήτημα ετέθη στην Επιτροπή από δύο άλλους καταγγέλλοντες, οι οποίοι επίσης εκλήθησαν να προσκομίσουν περαιτέρω στοιχεία. Εκτός από τα ανωτέρω, η Επιτροπή δεν γνωρίζει την ύπαρξη παρόμοιων περιπτώσεων που σχετίζονται με γήπεδα γκολφ και για τυχόν επιπτώσεις τους στην κοινοτική νομοθεσία όσον αφορά την διατήρηση της φύσεως.
ΓΡΑΠΤΗ ΕΡΩΤΗΣΗ E-3852/97 υποβολή: Konstantinos Hatzidakis (PPE) προς την Επιτροπή (5 Δεκεμβρίου 1997)

Θέμα: Ρύπανση από τη Δ.Ε.Η. στην Ελλάδα

Στην περιοχή Αμμουδάρας Λινοπεραμάτων Ηρακλείου Κρήτης λειτουργεί εργοστάσιο παραγωγής ηλεκτρικής ενέργειας της Δημόσιας Επιχείρησης Ηλεκτρισμού (Δ.Ε.Η.) της Ελλάδας. Σύμφωνα με καταγγελίες των κατοίκων και επαγγελματιών της περιοχής, το εργοστάσιο αυτό ρυπαίνει με τις εκπομπές και τα απόβλητά του σε καταστροφικό βαθμό το φυσικό περιβάλλον και την ατμόσφαιρα αυτής της πλούσιας σε φυσικές ομορφιές περιοχής, κάνοντας έτσι μεγάλη ζημιά στην τουριστική κίνηση που αποτελεί τη βασικότερη οικονομική δραστηριότητα των κατοίκων. Παρά δε τις επανειλημμένες διαβεβαιώσεις των αρμοδίων αρχών για τη λήψη μέτρων, εδώ και πολλά χρόνια δεν έχει γίνει απολύτως τίποτα.

Θα μπορούσε να με πληροφορήσει η Επιτροπή εάν η λειτουργία του εργοστασίου αυτού στη συγκεκριμένη περιοχή είναι σύννομη με την κοινοτική περιβαλλοντική νομοθεσία; Εάν όχι, τί θα πρέπει να γίνει; Θα συμφωνούσε η Επιτροπή στη χρηματοδότηση διορθωτικών μέτρων, όπως η απομάκρυνση του εργοστασίου από την περιοχή ή έστω η τοποθέτηση φίλτρων στις καμινάδες του, έτσι ώστε να επιλυθεί ή τουλάχιστον να μειωθεί σε υποφερτό βαθμό το σημαντικό αυτό πρόβλημα;

Απάντηση της κ. Bjerregaard εξ ονόματος της Επιτροπής (20 Ιανουαρίου 1998)

Η Επιτροπή θα επιθυμούσε να πληροφορήσει το Αξιότιμο Μέλος του Κοινοβουλίου ότι έχει υπόψη τους χειρισμούς αυτούς και ήδη έχει αναλάβει δράση καταθέτοντας διαμαρτυρία για το θέμα αυτό. Η Επιτροπή εξετάζει τους ισχυρισμούς σύμφωνα με τις διατάξεις της κοινοτικής νομοθεσίας και θα επιδιώξει να συγκεντρώσει περισσότερες πληροφορίες από τις ελληνικές αρχές.

Η Επιτροπή θα εξετάσει ιδίως την περίπτωση της υποβάθμισης του περιβάλλοντος λόγω της ατμοσφαιρικής ρύπανσης που προκαλείται από την λειτουργία του σταθμού παραγωγής ενέργειας της Δημόσιας Επιχείρησης Ηλεκτρισμού κατά παράβαση της οδηγίας του Συμβουλίου 94/66/ΕΚ της 15ης Δεκεμβρίου 1994 για την τροποποίηση της οδηγίας του Συμβουλίου 88/609/ΕΟΚ της 24ης Νοεμβρίου 1988 σχετικά με τον περιορισμό των εκπομπών ορισμένων ρύπων στην ατμόσφαιρα από μεγάλες εγκαταστάσεις καύσης ((EE L 337 της 24.12.1994 )) και της οδηγίας του Συμβουλίου 84/360/ΕΟΚ της 28ης Ιουνίου 1984 για την καταπολέμηση της ατμοσφαιρικής ρύπανσης από βιομηχανικές μονάδες ((EE L 188 της 16.7.1984 )).

Εφόσον αποδειχθεί παράβαση της κοινοτικής νομοθεσίας, η Επιτροπή θα κινήσει τη διαδικασία παράβασης που προβλέπει το άρθρο 169 της συνθήκης ΕΚ. Η Επιτροπή θα χαιρέτιζε οιαδήποτε συμπληρωματική πληροφορία προκειμένου να καταλήξει σε απόφαση για το θέμα αυτό.

Ωστόσο, είναι σημαντικό να σημειωθεί ότι οι παραπονούμενοι έχουν την δυνατότητα να αναζητήσουν διοικητικές λύσεις ενώπιον των ελληνικών αρχών ή δικαστική εξέταση του ζητήματος βάσει της ελληνικής νομοθεσίας ενώπιον των αρμοδίων δικαστηρίων, δυνατότητα που θα πρέπει να ενθαρρυνθούν να χρησιμοποιήσουν.
ΓΡΑΠΤΗ ΕΡΩΤΗΣΗ E-3518/97 υποβολή: Ludivina Garcνa Arias (PSE) προς την Επιτροπή (12 Νοεμβρίου 1997)

Θέμα: Ευρωπαοκό σύστημα άνθρακος και άλλων πηγών ενέργειας

Εν όψει της αποφάσεως των κρατών μελών να μην περιλάβουν στη συνθήκη του Άμστερνταμ κεφάλαιο σχετικά μετην ενέργεια, πώς θεωρεί η Επιτροπή ότι θα ρυθμισθεί το θέμα του ευρωπαϊκού συστήματος άνθρακος και των άλλων πηγών ενέργειας, μετά τη σύναψη της συνθήκης της ΕΚΑΧ;

Απάντηση του κ. Παπουτσή εξ ονόματος της Επιτροπής (4 Φεβρουαρίου 1998)

Όπως ανέφερε το Αξιότιμο Μέλος του Κοινοβουλίου, τα κράτη μέλη δεν ανταποκρίθηκαν θετικά στην πρόταση της Επιτροπής για την συμπερίληψη ενεργειακού κεφαλαίου στην συνθήκη του Άμστερνταμ.

Ωστόσο, η Λευκή Βίβλος για μία ενεργειακή πολιτική για την Ευρωπαϊκή Ένωση ((ΕΕ αριθ 224 της 1.8.1996 )), την οποία ενέκρινε η Επιτροπή, έτυχε της ομόφωνης υποστήριξης του Ευρωπαϊκού Κοινοβουλίου και του Συμβουλίου. Το έγγραφο αυτό δημιουργεί ένα πλαίσιο συνεργασίας στην βάση του καθορισμού κοινών στόχων.

Ελλείψει τέτοιου κεφαλαίου, και ειδικότερα, εις ό,τι αφορά τον άνθρακα, η Επιτροπή εξακολουθεί να ακολουθεί την προσέγγιση που περιέχεται στην ανακοίνωσή της της 15ης Μαρτίου 1991 προς το Συμβούλιο και το Ευρωπαϊκό Κοινοβούλιο ((Έγγρ. SEC (91) 407 τελικό )). Υιοθέτησε, ως πολιτική κατεύθυνση, την συνολική επιλογή, η οποία προβλέπει την εκπνοή της συνθήκης ΕΚΑΧ, ως τοιαύτης, με την λήξη της το 2002, χρησιμοποιώντας τα περιθώρια ευελιξίας που η εν λόγω συνθήκη της παρέχει, προκειμένου να προσαρμόσει, στο μέτρο του δυνατού, την εφαρμογή της στους δύο κλάδους, και οργανώνοντας, σταδιακά, την συμπερίληψη των κλάδων αυτών («Phasing in») στην συνθήκη ΕΚ, το 2002. Η Επιτροπή έλαβε την απόφαση, να συμπληρώσει, στο διάστημα που μεσολαβεί μέχρι το έτος 2000, και την κατάλληλη στιγμή, την επιλογή αυτή μετην μεταφορά, στην συνθήκη ΕΟΚ, ορισμένων διατάξεων της συνθήκης ΕΚΑΧ, διατηρώντας τα χρηματοδοτικά μέσα και τις κοινωνικές διατάξεις που θα κρίνονταν χρήσιμες ή αναγκαίες.

Κατά την διάρκεια των τελευταίων ετών, η Επιτροπή ολοκλήρωσε σημαντικές εργασίες σχετικά με τις χρηματοδοτικές και δημοσιονομικές δραστηριότητες της ΕΚΑΧ ((Πρβλ. ιδίως έγγρ. COM (97) 506 τελικό. )). Χάρις ακριβώς στις εργασίες αυτές, το Ευρωπαϊκό Συμβούλιο του Άμστερνταμ εξέδωσε απόφαση με την οποία προβλέπεται ότι τα δημοσιονομικά έσοδα που προέρχονται από τα αποθέματα της ΕΚΑΧ θα διατίθενται, από το έτος 2002, σε ερευνητικό ταμείο εξειδικευμένο στους κλάδους που συνδέονται με την βιομηχανία άνθρακα και χάλυβα.

Ωστόσο, η Επιτροπή έχει συνείδηση του γεγονότος ότι οι αναδιαρθρώσεις της βιομηχανίας άνθρακα πρέπει να συνεχιστεί και πέραν του έτους 2000, μεταξύ άλλων και λόγω της προσεχούς προσχώρησης νέων κρατών μελών που αντιμετωπίζουν προβλήματα ανάλογα με αυτά της κοινοτικής βιομηχανίας άνθρακα. Η Επιτροπή θεωρεί ότι η πείρα που έχει αποκτηθεί από την ΕΚΑΧ στην εφαρμογή των συνοδευτικών - των εν λόγω αναδιαρθρώσεων- κοινωνικών και περιφερειακών μέτρων, αποτελεί ένα χρήσιμο μέσο για τον καθορισμό των δράσεων που θα μπορούσαν να αναληφθούν πέραν του έτους 2002.
ΓΡΑΠΤΗ ΕΡΩΤΗΣΗ E-3942/97 υποβολή: Raimo Ilaskivi (PPE) προς την Επιτροπή (12 Δεκεμβρίου 1997)

Θέμα: Εναρμόνιση των ταχυδρομικών τελών

Με το Αρθρο 12 του Τμήματος 5 της οδηγίας του Ευρωπαϊκού Κοινοβουλίου και του Συμβουλίου σχετικά με την ανάπτυξη της εσωτερικής αγοράς της Κοινότητας για τις παρεχόμενες στον τομέα των ταχυδρομείων υπηρεσίες και τη βελτίωση του επιπέδου των υπηρεσιών αυτών, τα κράτη μέλη υποχρεώνονται να λάβουν μέτρα προκειμένου να διασφαλιστεί ότι η θέσπιση τιμολογίου για κάθε καθολική υπηρεσία θα γίνει βάσει των ακολούθων αρχών:

- οι τιμές θα διαμορφωθούν αναλόγως του κόστους 7 τα κράτη μέλη έχουν τη δυνατότητα να αποφασίζουν αν θα εφαρμόζουν ενιαίο τιμολόγιο σε ολόκληρη την επικράτειά τους.

Κατά τη διάρκεια της θερινής περιόδου στη Φινλανδία, η ταχυδρομική υπηρεσία της χώρας υποχρεώνει τους παραθεριστές να καταβάλλουν ειδικό εβδομαδιαίο τέλος για τη διανομή του ταχυδρομείου τους στη θερινή τους κατοικία, ένα ποσό το οποίο δεν εισπράττεται από τους εντόπιους κατοίκους εκάστης περιοχής. Αποδέχεται η Επιτροπή το γεγονός ότι στη Φινλανδία οι ταχυδρομικές υπηρεσίες της χώρας, μη σεβόμενες την αρχή περί ίσης μεταχείρισης, αδικούν ορισμένους πολίτες υποχρεώνοντάς τους να καταβάλλουν μεγαλύτερο αντίτιμο από ό,τι καταβάλλουν άλλοι πολίτες για τις ίδιες υπηρεσίες;

Απάντηση του κ. Bangemann εξ ονόματος της Επιτροπής (29 Ιανουαρίου 1998)

Το άρθρο 12 της οδηγίας για τους κοινούς κανόνες ανάπτυξης της εσωτερικής αγοράς ταχυδρομικών υπηρεσιών της Κοινότητας και τη βελτίωση της ποιότητας των παρεχόμενων υπηρεσιών ορίζει ότι τα τιμολόγια καθολικής υπηρεσίας πρέπει να έχουν ως βάση το κόστος και να μην εισάγουν διακρίσεις. Αναφέρει επίσης ότι τα κράτη μέλη δύνανται να αποφασίσουν για την εφαρμογή ενιαίου τιμολογίου στο σύνολο του εθνικού εδάφους τους, χωρίς όμως να είναι εν προκειμένω υποχρεωμένα.

Φαίνεται ότι η καταβολή του εβδομαδιαίου τέλους απαιτείται από τα Ταχυδρομεία της Φινλανδίας από τον κάτοχο δεύτερης κατοικίας, για τη διανομή της αλληλογραφίας του. Εάν ο τελευταίος δεν καταβάλει το εν λόγω τέλος, οφείλει να αναζητήσει την αλληλογραφία του στο ταχυδρομικό γραφείο. Όσον αφορά τους μόνιμους κατοίκους, αυτοί δεν υπόκεινται στο εν λόγω τέλος.

Λόγω των ειδικών συνθηκών που επικρατούν στην Φινλανδία - όπου υπάρχει μεγάλος αριθμός ατόμων με δεύτερη διαμονή, με μεγάλη διασπορά στο εθνικό έδαφος - πρέπει να αναγνωριστεί ότι η οργάνωση των ταχυδρομικών υπηρεσιών προς τα εν λόγω άτομα έχει καταστεί δυσκολότερη και δαπανηρότερη. Η περιοδική διαμονή - η οποία είναι πολλές φορές απρόβλεπτη - στις εν λόγω κατοικίες δύναται να έχει ως αποτέλεσμα αύξηση της διανεμόμενης αλληλογραφίας, την οποία το ταχυδρομείο επιθυμεί να μετακυλίσει στους υπεύθυνους για την αύξηση αυτή. Υπό την προϋπόθεση ότι το ύψος του εν λόγω τέλους συναρτάται καταλλήλως με το δημιουργούμενο συμπληρωματικό κόστος, το μέτρο αυτό δεν είναι αντίθετο στις αρχές που θεσπίζει η οδηγία.
ΓΡΑΠΤΗ ΕΡΩΤΗΣΗ E-4208/97 υποβολή: Bryan Cassidy (PPE) προς την Επιτροπή (21 Iανουαρίου 1998)

Θέμα: Απόφαση του Ευρωπαοκού Δικαστηρίου της 26ης Οκτωβρίου 1996, υπόθεση C317/94/Elida Gibbs Εταιρεία Περιορισμένης Ευθύνης

Η εν λόγω απόφαση του Ευρωπαϊκού Δικαστηρίου, φαίνεται ότι στην πράξη κατέστη ανίσχυρη εφόσον δεν εφαρμόσθηκε στην Γερμανία, ενώ στην Γαλλία και στην Ελλάδα εφαρμόσθηκε μόνο μερικώς.

Ποιά μέτρα έχει λάβει αρχικά η Επιτροπή ώστε να είναι ενήμερη για την πλήρη συμμόρφωση με την απόφαση του Ευρωπαϊκού Δικαστηρίου σχετικά με την Elida Gibbs ΕΠΕ σε όλα τα κράτη μέλη;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-4208/97, E-4209/97, E-4210/97 και E-4211/97 (19 Μαρτίου 1998)

Όπως ανέφερε ήδη η Επιτροπή απαντώντας στη γραπτή ερώτηση P-1211/97 του κ. Tomlinson ((ΕΕ C 373 της 9.12.1997. )), σε περίπτωση απόφασης μετά προδικαστικό ερώτημα που να αποτελεί ερμηνεία γενικού χαρακτήρα του κοινοτικού δικαίου, η Επιτροπή απευθύνει - κατ'αρχάς εντός δύο μηνών - επιστολή σε όλα τα κράτη μέλη ερωτώντας πως εφαρμόζουν την κοινοτική διάταξη που ερμήνευσε το Δικαστήριο των Ευρωπαϊκών Κοινοτήτων καθώς και τα σχετικά κείμενα. Στη συγκεκριμένη περίπτωση, απεστάλη η εν λόγω επιστολή στα δεκαπέντε κράτη μέλη.

Η εξέταση των σχετικών απαντήσεων έδειξε ότι ορισμένα κράτη μέλη δεν είχαν ακόμη αντιληφθεί όλες τις συνέπειες της απόφασης της 24ης Οκτωβρίου 1996 (υπόθεση C-317/94) Elida Gibbs και ιδιαίτερα η Γερμανία, η Ελλάδα και η Γαλλία. Για τα δύο τελευταία κράτη μέλη, η Επιτροπή αποφάσισε να κινήσει τη διαδικασία του άρθρου 169 της συνθήκης ΕΚ. Σε ότι αφορά τη Γερμανία, επαναλήφθηκε η διαδικασία που είχε διακοπεί εν αναμονή των αποτελεσμάτων του προδικαστικού ερωτήματος και η Επιτροπή αποφάσισε την αποστολή αιτιολογημένης γνώμης.

Τέλος, ελλείψει απάντησης στην επιστολή της Επιτροπής σχετικά με τα μέτρα εφαρμογής που ενέκρινε η Αυστρία, η Επιτροπή αποφάσισε επίσης να κινήσει τη διαδικασία του άρθρου 169 της συνθήκης ΕΚ και για το εν λόγω κράτος μέλος.